《彼尔有棠五章章四句黄钟清宫》
明代·黄佐

彼尔有棠，敷贲于稷。焞焞輶车，迈如弗克。

我车徂丘，六辔既柔。夙夜其勤，爰诹于郊。

我车徂岨，六辔如组。夙夜其勤，爰谋于野。

我车徂薄，六辔如濯。夙夜其勤，爰度于国。

我车徂宫，六辔既雍。夙夜其勤，爰询于公。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。